Сурва (фестивал)
Международният фестивал на маскарадните игри „Сурва“ в Перник e най-големият в България и на Балканите.

Той популяризира достигнали до днес варианти на традиционна ергенска обредност, част от българската фолклорна традиция. С конкурсния си характер фестивалът е среща и надпревара на живите ѝ носители, най-популярни с наименованията „сурвакари“ и „кукери“.

История 
 1965 г. – Йордан Николов, служител в Окръжния съвет по култура, предлага в Перник да се създаде национален фестивал, в който да бъдат представени маскарадните групи от всички етнографски области на България.
 1966 г. – Община Перник организира първото издание на фестивала.
 1985 г. – Фестивалът започва да има международен статут.
 1995 г. – Перник е приет за член на Федерацията на европейските карнавални градове.
 2004 г. – В Перник се провежда XXIV Конвенция на ФЕКГ
 2009 г. – Перник официално е обявен за европейска карнавална столица заради своя международен маскараден фестивал „Сурва“, с което става най-значимия фестивален център за цяла Европа.
 2011 г. – Перник е домакин на рождения ден на ФЕКГ „Dies natalis“
 2014 г. – Перник и фестивала „Сурва“ попадат в класацията на списание National Geographic за Световни зимни топ дестинации.
 2015 г. – Обичаят „Сурова“ („Сурва“) влиза в Представителната листа на ЮНЕСКО за нематериално културно наследство на човечеството. 
 2016 г. – Най-старият маскараден фестивал в България и един от най-големите такива в Света чества 50-годишен юбилей от своето първо издание.

Международният фестивал на маскарадните игри се провежда всяка година през последните петък, събота и неделя на месец януари. Основният акцент е двудневното шествие през събота и неделя на маскарадни групи от страната и от чужбина.

Традиционно в него участват над 7000 души в над 100 маскарадни групи от всички етнографски райони на България и гости от Европа, Азия и Африка. Участниците идват в Перник на състезание, за емоцията, за веселбата, за признанието, че са участвали. Зрителите от Перник и цялата страна, гостите от чужбина, идват, за да споделят магията на играта, да видят и пипнат маските, да се почувстват обновени, да си пожелаят здраве и късмет.

Със съдействието на Нов български университет и на Института за фолклор при Българската академия на науките в рамките на фестивала се провежда научна конференция, посветена на маската и маскирането. В нея участват изтъкнати български фолклористи, етнолози, антрополози, представители на различни университети и институти.

Пернишкият фестивал е първият фестивал на маскарадните игри в България. Решение за провеждането му е взето през 1965 г., а първото му издание е на 16 януари 1966 г.

През 2020 г. фестивалът е отменен заради водната криза в Перник.

През 2021 г. отново няма международен фестивал, поради пандемията от Пандемия от COVID-19, но на 14 януари хората от региона правят обичая с обикаляне на кукерите в селата и кварталите.

Източници

Вижте също 
 Сурваки
 Сурвакане
 Кукери

Външни препратки 

  Официален сайт
 Сурва във Facebook
 Сурва в Instagram
 Сурва 2016

Шедьоври на световното наследство в България
Фолклорни фестивали в България
Карнавали в България
Култура в Перник
Основани в България през 1966 година